18. schôdza NR SR - 12.deň - A. dopoludnia
Dátum: 2020-12-17
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

19. Vážené pani poslankyne, vážení páni poslanci, nadviažem na to, čo hovoril pán poslanec Richter, priznám sa, nerozumiem. Nerozumiem tomu, prečo práve v tejto chvíli počas núdzového stavu, v čase pandémie, v čase, kedy riešime vážne existenčné problémy, kedy rodiny sú naozaj vyhadzované na dlažbu a firmy padajú, je tu veľmi ťažká sociálna situácia, a práve v tejto chvíli vy idete brať tým najslabším. Deťom obedy zadarmo. Ja tomu nerozumiem. Čo je toto za prístup? V čase hospodárskej krízy brať žobrákovi aj ten klobúk. Tým najslabším. Toto je naozaj tak surové a cynické, že, prepáčte, nerozumiem. Nerozumiem, prečo to robíte deťom, nerozumiem, prečo to robíte rodinám, a nerozumiem, prečo to robíte teraz. Prečo to nemohlo počkať? Tak prečkajte tie najťažšie časy, prečkajte teraz tú pandémiu, prečkajte možno pol roka, možno rok, neviem, ale prečo práve takéto antisociálne kroky musíte robiť v tejto chvíli, kedy ľudia potrebujú stabilitu, nejaké sociálne istoty, nejakú perspektívu. Ja tomu naozaj nerozumiem. Však ste tuná štyri roky, aspoň teda máte to presvedčenie, aj keď po včerajšom prieskume, obavám sa, že sa budete veľmi ponáhľať, aby ste stihli aspoň niečo, ale ste tu na štyri roky. Prečo to potrebujete spraviť teraz, kedy ľudia naozaj dostávajú zabrať? Je to tak sociálne necitlivé, že, prepáčte, už som to raz povedal, Kaník bol v porovnaní s vami amatér, lebo takí sociálni netvori, ako dneska vládnu, takí tu nevládli ešte nikdy. Ja súhlasím s pani prezidentkou aspoň v tom, že kozmeticky upravuje niektoré tie veci, aj keď tu by malo ísť o to, aby sme tým deťom, všetkým deťom dali obedy zadarmo, a toto je paradigmatická otázka v rámci sociálnej politiky. Buď budeme mať sociálnu politiku, že tu bude iba záchranná sieť, ako to je v anglosaských štátoch, ako to je typické pre neoliberálne štáty, to znamená, pokiaľ si mimoriadne chudobný, úplný bedár, úplný žobrák, si v hmotnej núdzi, tak vtedy ti ten štát dá nejakú omrvinku, aby si nezomrel od hladu. Toto je prístup v niektorých tých liberálnych sociálnych štátoch. Možno poznáte tie sociologické rozvrstvenia na rôzne druhy sociálnych štátov. Jeden je liberálny, jeden je konzervatívny, jeden je sociálnodemokratický. Toto je ten liberálny model typický pre mnohé štáty Spojených štátov amerických alebo Veľkú Britániu, Írsko a podobne, liberálnejšie anglosaské štáty. A potom máte modely, ktoré sú ďaleko sociálnejšie. Buď to je ten nemecký, alebo kontinentálny, alebo konzervatívny model, ktorý sa snaží ďaleko viac dbať aj na pomoc pre stredné vrstvy. A potom máte ten najsociálnejší škandinávsky alebo sociálnodemokratický, ktorý sa snaží naprieč pomáhať úplne všetkým, aj tým ľuďom, ktorí nespadajú pod to, pod tú hmotnú núdzu. A práve preto, ako vidíte, aj v tých krajinách, ako je Švédsko alebo Fínsko, ktoré sa snažia pomáhať všetkých pracujúcim ľuďom, všetkým rodinám, tam je tá sociálna situácia a solidarita najsilnejšia. A vy tento model, ktorý sme sa snažili postupne zavádzať na Slovensko, idete šmahom ruky zničiť. Je to paradigmatická zmena. Lebo nastavenie doteraz bolo aj v prípade obedov zadarmo, že ich mohli mať len tie deti v hmotnej núdzi alebo rodiny v hmotnej núdzi. Kto to je na Slovensku? Povedzte mi! Väčšinou sú to Rómovia, väčšinou sú tu ľudia z osád, ľudia z rómskych komunít. V poriadku, tí si to, samozrejme, zaslúžia, lebo sú chudobní. A ja sa pýtam, prečo to nechcete dať aj tým ľuďom, ktorí majú trošku viacej? Sú to pracujúce rodiny, nie sú zhodou okolností Rómovia, a týchto teraz ideme trestať? Vy ste čo, vláda Rómov? Vy ste vláda iba pre tú jednu skupinu, ktorá je v tej hmotnej núdzi? A tí ostatní vás nezaujímajú?! Veď to sú desiatky tisíc ľudí. Pani prezidentka hovorí o 47 tisícoch detí. Dobre, nehovorí to Ľuboš Blaha, hovorí to vaša slávna prezidentka, ktorú tak milujete. Ona vás nachytala na tom, akí ste nesociálni. Pani, ktorá sa hlási k liberalizmu, pani liberálka je sociálnejšia než vy, veľkí kresťania? To si zapamätajte, keď na budúce budete hovoriť o sociálnych istotách a sociálnej spravodlivosti, že ste zobrali deťom a rodinám, tým najslabším, aj to jedno teplé jedlo denne, preboha. Závidieť malému dieťaťu teplé jedlo denne, to vám fakt gratulujem. Vrátim sa k tomu, prečo my ako ľavičiari podporujeme toto riešenie. Je to aj preto, lebo podporujeme škandinávsky sociálny model, ale aj preto, lebo podporujeme keynesiánske ekonomické opatrenia, ktoré sú práve v krízach najdôležitejšie. To znamená, máme krízu? Máme tu ekonomickú krízu, ktorá je vyvolaná vládnymi opatreniami? Máme. A v tejto fáze práve potrebujeme podporiť spotrebu ľudí, kúpyschopnosť obyvateľstva, tých najslabších. Lebo ten milionár si nebude kupovať viacej tých vecí, on má tie milióny a on si ich nebude kupovať, viacej rožkov, a nezje viacej mäsa a nezje viacej zeleniny. Takže kto bude tú kúpyschopnosť vytvárať, kto bude vytvárať ten dopyt, vďaka čomu môžu potom tí podnikatelia vyrábať? No práve tí, tie široké masy ľudí, tí ľudia, ktorí nezarábajú veľa, ale majú svoje potreby a nemôžu si kúpiť tú zeleninu, to mäso a tie rožky, lebo nemajú peniaze. A práve tí potrebujú sociálne dávky, tí potrebujú pomoc od štátu, práve preto to fungujú také inštitúty, ako je minimálna mzda, práve preto tu fungujú také pomoci, ako je štátna pomoc seniorom, alebo dôchodkový systém, kde sme chceli dať 13. dôchodky, a vy ste ich šmahom ruky zhodili zo stola. Práve v tejto chvíli, keď potrebujete dotovať spotrebu, keď potrebujete roztočiť ekonomiku, a nielen preto, že by ste mali mať srdce, aspoň tak si pamätám teda ten slogan pána Kollára a SME RODINY, ktorá mimochodom hlasovala za obedy zadarmo, a dneska tu nie je ani, že, že čím to rozmýšľa ten Boris Kollár? Teda to vieme, čím rozmýšľa, ale myslím teraz, čo bolo na plagáte. Srdcom, srdcom rozmýšľa. Kde má dneska srdce Boris Kollár a jeho klub SME RODINA, kde má dneska srdce? Áno, vieme, žiaľ, vieme. Ja sa pýtam, prečo nemôžete nájsť v tejto chvíli, keď už nie srdce, aspoň ten rozum, že ekonomika potrebuje spruhu, že keď dáte tým ľuďom peniaze aj na to jedlo, aj na tie potraviny, tak sa to môže odraziť v tom, že sa bude viacej vyrábať práve v tomto sektore. Keď dáte viacej ľuďom na dôchodkoch, tak seniori budú tie peniaze míňať, lebo nemajú na to ako milionári, že by si ich odkladali. To isté platí aj o tých najchudobnejších robotníkoch, ktorí pracujú za minimálnu mzdu. Prečo im neviete zvýšiť? Však to potom sa vráti do ekonomiky, vráti sa to do spotreby. Toto sú ekonomické diletantské rozhodnutia, a keď už nemáte srdce, majte aspoň rozum, páni kolegovia. Aj keď priznám sa, že hovorím do prázdnej miestnosti, lebo okrem pár poslancov OĽANO, ktorí ešte ostali verní Matovičovi po včerajšom prieskume, tu máme jedného ako poslanca ZA ĽUDÍ, 0 poslancov, 2 poslancov za SME RODINU (reakcie z pléna), SaS-ka tu nemá nikoho. Takáto je dnešná situácia, pardon, ježiš, ja sa hlboko ospravedlňujem, nie jedného, dvoch, pardon, toto bol taký ťažký omyl, že za toto už budem niesť zodpovednosť navždy, budem s tým musieť spávať a trhať sa v snoch. (Reakcie z pléna.) Čiže máte dvoch poslancov, to je niečo neuveriteľné. Tak my tu máme obedy zadarmo, idete brať normálne desiatkam tisíc ľudí obedy zadarmo, a vy ste tu dvaja a že sa oháňate tým, že nie jeden, ale dvaja! Akí ste na seba hrdí, to je úžasné, to je fantastické, ja vám gratulujem. Takže, páni kolegovia, ja vám chcem, ja vás chcem o jednom ubezpečiť, o jednom vás chcem ubezpečiť. Vaše dni sa krátia, ako teraz nechcem hovoriť iba o prieskumoch, ale to, čo stvára Igor Matovič, to je naozaj vhodné skôr do dejín psychiatrie a nie do dejín politológie. Čiže aj vaše dni sa krátia, vy tu budete možno pol roka, ak bude úspešné referendum, možno rok, ak nebude, budete tu už len chvíľku. A chcete zjavne narobiť čo najviac škody. Ja vám garantujem, že o ten rok, kedy vy odídete, za prvé, vrátime ako prvé 13. dôchodky, za druhé vrátime ako prvé minimálnu mzdu a za tretie vrátime obedy zadarmo deťom. To spravíme ako prvé. A potom budeme, samozrejme, prešetrovať všetky tie vaše zločiny vo vzťahu ku kriminalizácii opozície. To aby počuli všetci páni policajti, ktorí sú momentálne nabudení svojou jakobínskou náladou, kde by všetkých zatvárali. Všetkých budú prešetrovať, všetkých. Páni kolegovia, váš čas sa kráti. Nemstite sa tým najslabším. Keď už sa chcete mstiť, tak sa mstite nám. Ale malým deťom, rodinám? Prepáčte, je to tragické. Takže základné argumenty som povedal, chcem na záver dodať iba toľko, že váš argument, že musíte brať tým najchudobnejším a tým deťom, lebo nie sú peniaze kvôli korone, je absurdný, keď idete dávať bankám 1,2 mld. eur za tri roky. To sa nedá vysvetliť. Tak zoberiete dieťaťu obed, perkelt, zoberte decku perkelt, aby ste dali bankám 1,2 mld., veď to je neuveriteľné! Akým takýmto spôsobom môžte fungovať?! A ešte sa im vysmievate do tváre. Pán, pán Pollák sa smeje, lebo jeho rómske osady dostanú, fantastické. Vy sa na tom smejete. Vy dneska vediete výbor pre ľudské práva... (Reakcie z pléna. Prerušenie vystúpenia predsedajúcim.) Grendel, Gábor, podpredseda NR SR 20. Nevykrikujte, prosím vás, páni poslanci. Blaha, Ľuboš, poslanec NR SR 21. ... oberáte aktuálne o sociálne práva tých najslabších a vy sa rehlíte do ksichtu týmto ľuďom... (Prerušenie vystúpenia predsedajúcim.) Grendel, Gábor, podpredseda NR SR 22. Pán poslanec Herák. Blaha, Ľuboš, poslanec NR SR 23. Veď to je neuveriteľné! Vy ste sociálni cynici, absolútni surovci! Človek, ktorý nemá ani rodinu, predpokladám. Máte rodinu? Máte rodinu? (Reakcia z pléna. Prerušenie vystúpenia predsedajúcim.) Grendel, Gábor, podpredseda NR SR 24. Nevykrikujte, pán poslanec. Blaha, Ľuboš, poslanec NR SR 25. Takýto človek, takýto človek. Grendel, Gábor, podpredseda NR SR 26. Pán poslanec Herák! (Zaznenie gongu.) Blaha, Ľuboš, poslanec NR SR 27. Nemáte srdce, nemáte srdce a beriete tým najslabším! Vaše detičky dostanú, že? Vaše detičky dostanú. Ale... (Reakcia z pléna.) A teraz mi povie vulgárny výraz. (Reakcia z pléna.) Grendel, Gábor, podpredseda NR SR 28. Prestaňte sa prekrikovať, prosím vás. Blaha, Ľuboš, poslanec NR SR 29. Toto je tá mentalita. Pán predsedajúci, počul ste, čo povedal pán Pollák na moju adresu? Grendel, Gábor, podpredseda NR SR 30. Nie, nepočul som, to nie je pán poslanec Pollák, nie je v rokovacej sále. Poprosím všetkých, aby sa upokojili. (Potlesk.) Blaha, Ľuboš, poslanec NR SR 31. Vy sa ako voláte, prepáčte, Kto to je? Herák. Pán poslanec Herák, ježiš, ja som sa pomýlil vo vašom mene, lebo ste taký známy, osobnosť. Takže, pán poslanec Herák, čo ste mi povedali? Pán poslanec Herák, zopakujete to? Môžte. Takže toto je naša nová kultúrna úroveň. Nám hovoria, že sme extrémisti, konšpirátori. Oni berú deťom, tým najslabším, jedno teplé jedlo denne a tuto pán poslanec Horák sa išiel (smiech v sále) úplne, pardon, Herák, Herák, to meno mi nejde dosť, sa tu išiel úplne roztrhnúť od zlosti, že som si ho poplietol s pánom poslancom Pollákom, lebo to je tá najväčšia národná tragédia. Pán poslanec Herák, prepáčte, nevedel som, že sa voláte takto, nepoznám vás po mene, ešte ste tu veľmi krátko. Prepáčte. Ale pravdou je, že váš argument, že zobrať práve tým najslabším, nepovažujem za správny. Nie preto, že sa voláte Pollák alebo Herák, ale preto, lebo to nie je správne, a že vy mi teraz budete vykrikovať vulgárne výrazy len preto, že som si pomýlil vaše meno, nepovažujem za úctivé, prepáčte. (Reakcia poslanca Heráka.) Aha, ja som bol vulgárny, pardon, hej. Ja som použil slovo Pollák, dobre. (Zaznenie gongu.) Páni kolegovia, posledná vec. Detičky, ktoré chodia do škôl, a hovoril to už aj Jano Richter a Jana Vaľová to veľmi správne pripomenula, sa cítia byť častokrát vylúčené a segregované, pokiaľ majú možnosť ísť sa najesť do školskej jedálne, pokiaľ tam nemajú tú možnosť aj tí iní, bohatší, veď to je typický proces sociologický, že vy nechcete sa cítiť vylúčení, že sa cítite stigmatizovaní. Práve preto s tým prišli škandinávske štáty, práve preto s tým prišli mnohé aj americké štáty, napr. New York, aby vylúčili tú triednu segregáciu, aby tí chudobnejší nemali pocit, že sú tí opomínaní a vylúčení. Tomu dieťaťu, keď dáte tých pár eur, aby si kúpilo niečo, tak si kúpi za prvé buď niečo nezdravé, čiže riskujeme aj zdravie našich detí, alebo si nekúpi nič, aby hralo formu. My ho vylučujeme a toto je veľmi nebezpečné. Pokiaľ tam bude normálna školská jedáleň, každý tam môže prísť, každý sa tam naje, tak to vytvára aj oveľa egalitárnejšie prostredie. A tomuto, verím, že rozumejú aj ľudia, ktorí majú kresťanskú výchovu, lebo vás učili k láske k blížnemu. Takže ešte raz, prečo to idete tým ľuďom brať? Ja tomu naozaj nerozumiem. Môžte brať najbohatším, môžte teraz zdaniť špeciálne korporácie, môžte zdaniť špeciálne banky, tie najbohatšie podniky, tých úplne, reťazce, tých najbohatších, tam môžte brať. Ale nie! Vy si vyberiete tých najchudobnejších, tie deti, aby ste ušetrili, aby ste čo? Aby ste mohli kupovať špajchle pre Matoviča? Toto je ten dôvod, alebo ja nerozumiem, prečo to idete urobiť? Alebo sa chcete mstiť tým malým deťom len a len preto, aby ste ukázali, že nenávidíte SMER, že čokoľvek ten SMER priniesol, lebo, áno, bola to jedna z našich vlajkových lodí, tak to proste musíme zničiť, lebo ho tak ideologicky nenávidíme. Ale vy sa nemstíte SMER-u, vy sa mstíte tým malým deťom a tým najchudobnejším rodinám. Takže ešte raz, páni kolegovia, mrzí ma postoj špeciálne strany SME RODINA, ktorá nielenže hlasovala za obedy zadarmo, nielenže zradila svojich voličov, ale ešte tu ani nie je. Do nohy, tu, pardon, aby ma tu zase niekto, jeden tam tuším je zo SME RODINY, ešte vás dobre nerozoznávam, prepáčte. (Reakcie z pléna.) Nikto, nikto! Aha, tak pán kolega je z niečoho iného. Potom tu máme zopár, možno tucet poslancov OĽANO a jeden alebo dvaja poslancov zo ZA ĽUDÍ. SaS-ka je tu jediná konzistentná, musím povedať, to je typická neoliberálna strana, ktorá chce zničiť všetky sociálne dávky (reakcie z pléna), všetky. HLAS je v karanténe, pokiaľ viem. Ja s HLAS-om nič nemám, ale myslím si, že tí majú aspoň dôvod. (Reakcie z pléna.) V poriadku (zaznenie gongu), ako to je, toto hovoríte kolegovi Pellegrinimu a nie mne (povedané so smiechom). My tu v SMER-e máme kolegov. Sú tu kolegovia od kotlebovcov. Mám pocit, že ak tu niekomu záleží na deťoch, tak to určite nie ste vy a dokazujete to aj svojou účasťou. Ja viem, že vám sú prednejšie vaše deti, vaše Vianoce, vaše sviatky. Ale brať sedem dní – koľko? – sedem dní pred Vianocami deťom? Ešte pod ten vianočný stromček, aby tam náhodou nemali. Vy ste v situácii, kedy tu máme zamorený parlament, kedy sú tu poslanci, ktorí sú pozitívni, kedy sú tu zamestnanci, ktorí sú pozitívni, vy sem natiahnete poslancov, len aby ste mohli prelomiť veto prezidentky a zrušiť obedy zadarmo. To je naozaj taký cynizmus, že vy ste takí neoliberálni Santa Clausovia. (Reakcie z pléna.) Páni kolegovia (zaznenie gongu), posledné slovo. Ubezpečujem vás, že keď sa vrátime k moci, a pohľad na preferencie hovorí, že to bude čoskoro, tak prvá vec, ktorú spravíme, je, že vrátime tým najslabším to, čo im patrí, vrátime deťom obedy zadarmo. Páni kolegovia, šťastné a veselé! (Reakcie z pléna. Zaznenie gongu.)